Video: Trokbestuurder jaag onbeheersd tussen Noordwes en Noord-Kaap‘n Skermskoot uit die video. Die volledige video volg onderaan die berig. ŉ Vragmotorbestuurder is Saterdag in hegtenis geneem nadat hy glo onder die invloed van alkohol bestuur het, en glo ook in verskeie botsings in Noordwes en die Noord-Kaap betrokke was. Alta Swart, plaaslike koördineerder van AfriForum in Vryburg, het Maandag aan Maroela Media gesê die voorval het hom Saterdagmiddag naby Schweizer-Reneke in Noordwes begin afspeel. “ŉ Motoris wat op pad was na Upington, is naby Schweizer Reneke van agter af gestamp deur ŉ vragmotor wat oor die pad geslinger het,” het Swart gesê. “Hy het vermoed dat die bestuurder dronk was, en het dadelik ŉ persoon in Vryburg, wat lid van die AfriForum-buurtwag in die dorp is, gebel.” Swart het gesê die motoris het agter die vragmotor aangery en ŉ video van die vragmotor geneem. Op die video kan ŉ mens duidelik sien hoe die vragmotor in die weg van aankomende verkeer inbeweeg, en sommige motors naelskraap mis. “Die buurtwaglid het dadelik die Vryburg-polisie en -verkeersafdeling gebel. Die polisie se verskoning was dat hulle nie ŉ voertuig beskikbaar het nie en by die verkeersafdeling was niemand aan diens nie,” het Swart gesê. In Vryburg het die vragmotorbestuurder verkeerstekens verontagsaam en voertuie van die pad afgedruk en gestamp. Twee van die buurtwaglede het die vragmotor op die Kurumanpad agterna gejaag. Een voertuig het voor die vragmotor gery om aankomende verkeer te waarsku, en een het agter die vragmotor gery. “Die vragmotor het toe teen ongeveer 90km/uur gejaag. Dit het gereën en begin donker word, maar tog het die bestuurder nie die ligte aangeskakel nie en steeds vinnig gery. Hy het nie gereageer op pogings van die buurtwag om hom van die pad af te trek nie.” Die buurtwag van AfriForum in Kuruman is toe gekontak. In dié dorp het die vragmotorbestuurder glo ook verskeie stopstrate en verkeersligte verontagsaam. Hy het uiteindelik by ŉ erf in gery waar ongeveer 35 buurtwagbakkies op hom toegesak het. “Toe die bestuurder sien dat hy vas is, het hy in trurat begin ry, ongeag die voertuie agter hom. Lede van die buurtwag het toe een ruit van die vragmotor uitgeslaan en die sleutel afgeneem. Verskeie van die buurtwaglede se voertuie is in die proses gestamp,” het Swart bygevoeg. Beamptes van die Kuruman-polisie was op die toneel, maar het na bewering geweier om bloed te trek. “Hulle het gesê, ‘Ons kan sien hy het gedrink, maar hy is nie so dronk nie’. Die polisie wou ook nie ŉ saak teen die verdagte maak nie. Die buurtwag het die polisie se hoofkantoor gekontak, waarna die man eers in hegtenis geneem is.” Volgens Swart is die verdagte tans in aanhouding by die Upington-polisiestasie, en sal hy na verwagting op 4 Februarie in die Kuruman-landdroshof verskyn. Hy staan tereg op onder meer roekelose en nalatige bestuur en dronkbestuur. Swart het die buurtwaglede wat hulle lewens in gevaar gestel het om “hierdie gevaar van die pad af te kry”, bedank. “Dit is wonderlik dat daar sulke goeie samewerking tussen die twee dorpe se buurtwagte bestaan. Ons waardeer julle baie,” het sy gesê. Maroela Media het navrae oor die aangeleentheid na die provinsiale kantoor van die Noord-Kaap-polisie gestuur. Klik hier vir die opvolgberig. [wpvideo ueFotR2p]